夢與李七庾三十三同訪元九
作者：白居易
朝代：唐

paragraphs: 夜夢歸長安，見我故親友。
損之在我左，順之在我右。
云是二月天，春風出攜手。
同過靖安里，下馬尋元九。
元九正獨坐，見我笑開口。
還指西院花，仍開北亭酒。
如言各有故，似惜歡難久。
神合俄頃間，神離欠伸後。
覺來疑在側，求索無所有。
殘燈影閃牆，斜月光穿牖。
天明西北望，萬里君知否。
老去無見期，踟躕搔白首。